ประกาศคณะกรรมการกิจการโทรคมนาคมแห่งชาติประกาศคณะกรรมการกิจการโทรคมนาคมแห่งชาติเรื่องการขอรับใบอนุญาตการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ต โดยที่ประกาศคณะกรรมการกิจการโทรคมนาคมแห่งชาติเรื่อง หลักเกณฑ์และวิธีการขอรับใบอนุญาตการให้บริการอินเทอร์เน็ต ข้อ ๔ วรรคท้ายได้กำหนดให้การยื่นขอใบอนุญาตการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ตให้อยู่ภายใต้เงื่อนเวลาและเงื่อนไขที่คณะกรรมการกิจการโทรคมนาคมแห่งชาติประกาศกำหนดเป็นการเฉพาะคราวต่อไปคณะกรรมการกิจการโทรคมนาคมแห่งชาติได้เล็งเห็นว่าการแข่งขันโดยเสรีอย่างเป็นธรรมแบบไม่จำกัดจำนวนผู้ให้บริการ(full competition) หรือลักษณะการให้บริการเป็นแนวทางการกำกับดูแลที่สร้างประโยชน์สูงสุดให้แก่ทุกฝ่ายที่เกี่ยวข้องอันได้แก่ผู้ใช้บริการ ผู้บริโภค ผู้ประกอบการและผู้ประกอบกิจการต่อเนื่อง นอกจากนี้ยังเป็นการสร้างโอกาสให้ผู้ประกอบการรายย่อยและผู้ประกอบการใหม่เข้าตลาดได้โดยง่ายไม่มีอุปสรรคที่เกิดจากกฎระเบียบหรือข้อจำกัดตัดตอนการแข่งขันที่ไม่จำเป็นด้วยเหตุนี้ คณะกรรมการกิจการโทรคมนาคมแห่งชาติจึงเห็นสมควรที่จะดำเนินมาตรการการเปิดเสรีสำหรับบริการอินเทอร์เน็ตเพิ่มขึ้นจากที่กำหนดไว้แต่เดิมโดยเปิดเสรีบริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ตเพื่อให้กลไกของตลาด และการแข่งขันเสรีเกิดขึ้นในบริการอินเทอร์เน็ตในประเทศไทยในการนี้อาศัยอำนาจตามความในมาตรา ๕๑ (๒) (๔) และ (๕) แห่งพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์ และกิจการโทรคมนาคม พ.ศ. ๒๕๔๓อันเป็นพระราชบัญญัติที่มีบทบัญญัติบางประการที่เกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๔ มาตรา ๓๗ มาตรา ๔๐ มาตรา ๔๕ มาตรา ๕๐ และมาตรา ๕๗ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย ประกอบกับมาตรา ๗ มาตรา ๘และมาตรา ๙ แห่งพระราชบัญญัติการประกอบกิจการโทรคมนาคม พ.ศ. ๒๕๔๔อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๔ มาตรา ๓๗ มาตรา ๓๙ มาตรา ๔๘ และมาตรา ๕๐ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการกิจการโทรคมนาคมแห่งชาติจึงออกประกาศเกี่ยวกับการขอรับใบอนุญาตการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ตไว้ ดังต่อไปนี้ข้อ๑ บรรดาหลักเกณฑ์หรือข้อกำหนดใดที่มิได้กำหนดไว้เป็นการเฉพาะตามประกาศฉบับนี้ให้นำประกาศคณะกรรมการกิจการโทรคมนาคมแห่งชาติเรื่อง หลักเกณฑ์และวิธีการขอรับใบอนุญาตการให้บริการอินเทอร์เน็ตมาใช้บังคับข้อ๒ สิทธิทางกฎหมาย ลักษณะและประเภทของโครงข่ายโทรคมนาคมให้เป็นไปตามประกาศคณะกรรมการกิจการโทรคมนาคมแห่งชาติเรื่อง กำหนดลักษณะและประเภทของกิจการโทรคมนาคมและประกาศคณะกรรมการกิจการโทรคมนาคมแห่งชาติ เรื่อง ลักษณะและประเภทของกิจการโทรคมนาคมที่ต้องได้รับใบอนุญาตประกอบกิจการโทรคมนาคมข้อ๓ ในประกาศนี้บริการอินเทอร์เน็ตเกตเวย์ระหว่างประเทศหมายความว่า บริการศูนย์กลางการเชื่อมต่อไปยังเครือข่ายอินเทอร์เน็ตในต่างประเทศสำหรับผู้ให้บริการอินเทอร์เน็ตภายในประเทศเพื่อการบริการอินเทอร์เน็ต บริการรับส่งข้อมูล หรือบริการโทรคมนาคมในรูปแบบอื่นใดโดยผู้ให้บริการอินเทอร์เน็ตเกตเวย์ระหว่างประเทศจะทำหน้าที่ดูแล บริหารรวมทั้งเลือกเส้นทางการเชื่อมต่อไปยังเครือข่ายอินเทอร์เน็ตในต่างประเทศเองบริการชุมสายอินเทอร์เน็ต หมายความว่าบริการศูนย์กลางการใช้หรือเชื่อมต่อระหว่างผู้ให้บริการอินเทอร์เน็ตภายในประเทศหรือการใช้หรือเชื่อมต่อของผู้ให้บริการอินเทอร์เน็ตภายในประเทศด้วยกันเองตั้งแต่สองรายขึ้นไปเพื่อการรับส่ง หรือแลกเปลี่ยนข้อมูลข้อ๔ ภายใต้บังคับบทบัญญัติมาตรา ๗แห่งกฎหมายว่าด้วยการประกอบกิจการโทรคมนาคมใบอนุญาตการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ต มีดังต่อไปนี้๔.๑ ใบอนุญาตแบบที่สอง ได้แก่ผู้ให้บริการอินเทอร์เน็ตที่มีหรือไม่มีโครงข่ายโทรคมนาคมเป็นของตนเองซึ่งเป็นการประกอบกิจการที่มีวัตถุประสงค์ให้บริการจำกัดเฉพาะกลุ่มบุคคลหรือเป็นการประกอบกิจการที่ไม่มีผลกระทบโดยนัยสำคัญต่อการแข่งขันโดยเสรีอย่างเป็นธรรมหรือต่อประโยชน์สาธารณะและผู้บริโภค ได้แก่บริการอินเทอร์เน็ตเกตเวย์ระหว่างประเทศ (International Internet Gateway) และบริการชุมสายอินเทอร์เน็ต (InternetExchange)๔.๒ ใบอนุญาตแบบที่สาม ได้แก่ผู้ให้บริการอินเทอร์เน็ตที่มีโครงข่ายโทรคมนาคมเป็นของตนเองซึ่งเป็นการประกอบกิจการที่มีวัตถุประสงค์ให้บริการแก่บุคคลทั่วไปจำนวนมากหรืออาจมีผลกระทบโดยนัยสำคัญต่อการแข่งขันโดยเสรีอย่างเป็นธรรมหรืออาจกระทบต่อประโยชน์สาธารณะ หรือมีเหตุจำเป็นต้องคุ้มครองผู้บริโภคเป็นพิเศษเช่น บริการอินเทอร์เน็ตเกตเวย์ระหว่างประเทศ (International Internet Gateway) และบริการชุมสายอินเทอร์เน็ต (Internet Exchange)ใบอนุญาตการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ตแบบที่สาม ให้อยู่ภายใต้เงื่อนเวลาและเงื่อนไขที่คณะกรรมการกิจการโทรคมนาคมแห่งชาติ จะประกาศกำหนดต่อไปข้อ๕ผู้มีความประสงค์ขอรับใบอนุญาตแบบที่สองสำหรับการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ตต้องมีคุณสมบัติครบถ้วนตามที่บัญญัติไว้ในกฎหมายว่าด้วยการประกอบกิจการโทรคมนาคมและประกาศคณะกรรมการกิจการโทรคมนาคมแห่งชาติเรื่องหลักเกณฑ์และวิธีการขอรับใบอนุญาตการให้บริการอินเทอร์เน็ตโดยให้ยื่นใบสมัครพร้อมทั้งเอกสารหลักฐานตามที่กำหนดในข้อ ๘แห่งประกาศคณะกรรมการกิจการโทรคมนาคมแห่งชาติ เรื่องหลักเกณฑ์และวิธีการขอรับใบอนุญาตการให้บริการอินเทอร์เน็ตพร้อมทั้งเอกสารประกอบเพิ่มเติม ดังรายการต่อไปนี้ ได้ตั้งแต่บัดนี้เป็นต้นไป๕.๑เอกสารเพิ่มเติมสำหรับใบอนุญาตแบบที่สองการให้บริการอินเทอร์เน็ตเกตเวย์ระหว่างประเทศ(ก) โครงข่ายโทรคมนาคมที่เช่าใช้เพื่อการรับและส่งสัญญาณ(ข) รายการอุปกรณ์ และสิ่งอำนวยความสะดวกสำหรับการให้บริการ(ค) สถานที่ตั้งของอุปกรณ์ และสิ่งอำนวยความสะดวก๕.๒เอกสารเพิ่มเติมสำหรับใบอนุญาตแบบที่สองการให้บริการชุมสายอินเทอร์เน็ต(ก) รายการอุปกรณ์ และสิ่งอำนวยความสะดวกสำหรับการให้บริการ(ข) สถานที่ตั้งของอุปกรณ์ และสิ่งอำนวยความสะดวกผู้ที่มีความประสงค์ขอรับใบอนุญาตมากกว่าหนึ่งบริการจะต้องยื่นขอรับใบอนุญาตการให้บริการให้ครบทุกแบบข้อ๖ผู้รับใบอนุญาตที่มีโครงข่ายโทรคมนาคมเป็นของตนเองต้องยอมรับหรือส่งสัญญาณที่ผู้รับใบอนุญาตให้บริการอินเทอร์เน็ตเกตเวย์ระหว่างประเทศจะขอให้มีการรับหรือส่งผ่านโครงข่ายโทรคมนาคมของผู้รับใบอนุญาตภายใต้เงื่อนไขและค่าตอบแทนที่สมเหตุสมผลสะท้อนต้นทุนแยกส่วน และเป็นธรรมข้อ๗ผู้รับใบอนุญาตให้บริการชุมสายอินเทอร์เน็ตทุกรายต้องเชื่อมโยงฐานข้อมูลและระบบการให้บริการซึ่งกันและกัน รวมทั้งต้องไม่ดำเนินการใดๆอันเป็นอุปสรรคต่อผู้ขอใช้บริการในการเข้าถึงฐานข้อมูลและระบบดังกล่าวข้อ๘[๑]ประกาศนี้มีผลใช้บังคับนับแต่วันประกาศในราชกิจจานุเบกษาเป็นต้นไปประกาศณ วันที่ ๒๙ ธันวาคม พ.ศ. ๒๕๔๘พลเอกชูชาติ พรหมพระสิทธิ์ประธานกรรมการกิจการโทรคมนาคมแห่งชาติพชร/ผู้จัดทำ๑๙ มกราคม ๒๕๔๙วิภา/ปรับปรุง๑๒กันยายน ๒๕๕๙กลุชาติ/ตรวจ๑๑พฤศจิกายน ๒๕๕๙[๑]ราชกิจจานุเบกษา เล่ม ๑๒๓/ตอนพิเศษ ๓ ง/หน้า ๓/๑๐ มกราคม ๒๕๔๙